Palermo
See artikkel räägib Itaalia linnast. Teiste tähenduste kohta vaata lehekülge Palermo (täpsustus). Palermo (sitsiilia keeles Palermu) on 630 828 elanikuga linn, mis on oma rahvaarvult Itaalias viies, see asub Sitsiilia maakonnas ja on città metropolitana di Palermo halduskeskus. Iga päev sõidab sinna kohalikule elanikkonnale lisaks üle 200 000 töö ja kodu vahet pendeldaja, peamiselt saare teistest piirkondadest. Linn ulatub üle Conca d'Oro tasandiku, ühelt poolt ümbritseb seda Palermo mägede barjäär ning teisel pool asub Palermo laht. Palermo linna asukoht on olnud asustatud juba eelajaloolistest aegadest ning selle pikk ajalugu ning arvukad tsivilisatsioonid ja rahvad on andnud linnale tähelepanuväärse kunsti- ja arhitektuuripärandi. UNESCO kuulutas 2015. aastal maailmapärandi nimistusse Araabia-Normanni aegse Palermo vanalinna ning Cefalù ja Monreale katedraalid, kus on mitmeid monumentaalseid varasid. Riikliku tähtsusega on seal mitmeid hooneid, sealhulgas kirikuid ja paleesid. Sitsiilia regionaalassamblee, maailma vanim aktiivne parlamentaarne assamblee, asub Palermos Palazzo dei Normannis. Linn säilitas Sitsiilia kuningriigi pealinna rolli aastatel 1130–1816.